**Aiškinamasis raštas**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2015 M. SPALIO 29 D. SPRENDIMO NR. T2-272 „DĖL KLAIPĖDOS MIESTO SAVIVALDYBĖS ŠVIETIMO ĮSTAIGŲ DIDŽIAUSIO LEISTINO PAREIGYBIŲ SKAIČIAUS NUSTATYMO“ PAKEITIMO“ PROJEKTO**

1. **Sprendimo projekto esmė, tikslai ir uždaviniai.**

Šiuo sprendimo projektu siekiama pakeisti Klaipėdos miesto savivaldybės tarybos 2015 m. spalio 29 d. sprendimu Nr. T2-272 „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“ patvirtintą didžiausią leistiną pareigybių skaičių Klaipėdos savivaldybės penkiose bendrojo ugdymo mokyklose (Maksimo Gorkio ir Vitės pagrindinėse mokyklose, Prano Mašioto ir Liudviko Stulpino progimnazijose ir „Šaltinėlio“ mokykloje-darželyje).

Tikslas – įgyvendinti Klaipėdos miesto savivaldybės tarybos 2016 m. balandžio 29 d.sprendimą Nr. T2-123 „Dėl klasių (priešmokyklinio ugdymo grupių) skaičiaus ir mokinių (vaikų) skaičiaus vidurkio savivaldybės bendrojo ugdymo mokyklose 2016–2017 mokslo metams nustatymo“ (pakeistas Klaipėdos miesto savivaldybės tarybos 2016 m. birželio 23 d. sprendimu Nr. T2-182 „Dėl Klaipėdos miesto savivaldybės tarybos 2016 m. balandžio 29 d**.** sprendimo Nr. T2-123 „Dėl klasių (priešmokyklinio ugdymo grupių) skaičiaus ir mokinių (vaikų) skaičiaus vidurkio savivaldybės bendrojo ugdymo mokyklose 2016–2017 mokslo metams nustatymo“ pakeitimo“) bei tenkinti atskirų švietimo įstaigų vadovų prašymus, susijusius su pasikeitusiu ugdymo proceso organizavimu.

Uždavinys – padidinti pareigybių skaičių švietimo įstaigose, kuriose nuo 2016 m. rugsėjo 1 d. bus įsteigtos naujos ikimokyklinio ar priešmokyklinio ugdymo grupės.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas išanalizavus pareigybių skaičių ir jų poreikį švietimo įstaigose, įrengiant naujas arba pritaikant turimas patalpas grupių veiklai. Planuojama, kad 2016 m. rugsėjo 1 d. M. Gorkio ir Vitės pagrindinėse mokyklose, P. Mašioto ir L. Stulpino progimnazijose, „Šaltinėlio“ mokykloje-darželyje bus įrengtos 7 naujos grupės, todėl šiose įstaigose nustatomas didesnis pareigybių skaičius.

**3. Kokių rezultatų laukiama.**

Pakeitus didžiausią leistiną pareigybių skaičių, minėtų įstaigų naujai įrengtose grupėse galės pradėti dirbti auklėtojai ar priešmokyklinio ugdymo pedagogai bei auklėtojų padėjėjai, bus daugiau priimta vaikų ugdytis pagal ikimokyklinio bei priešmokyklinio ugdymo programas, tuo pačiu bus sukurta naujų darbo vietų.

**4. Sprendimo projekto metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Vienoje grupėje, dirbančioje 10,5 val. per dieną, reikia 1,6 auklėtojo (priešmokyklinio ugdymo pedagogo) ir 1,00 auklėtojo padėjėjo etato, todėl įstaigose, kuriose steigiama po vieną priešmokyklinio ugdymo grupę (M. Gorkio pagrindinėje mokykloje, L. Stulpino, P. Mašioto progimnazijose) didžiausią leistiną pareigybių skaičių reikėtų padidinti po 2,6 pareigybės. Dvi naujos priešmokyklinio ugdymo grupės pradės veikti Vitės pagrindinėje mokykloje, todėl šiai įstaigai pareigybių skaičius turėtų būti padidintas 5,2 pareigybėmis. „Šaltinėlio“ mokykloje-darželyje turėtų būti padidinamas 4,1 pareigybių skaičius (viena grupė steigiama vietoje pradinės klasės (2,6 etato), viena 4,0 val. veiklos priešmokyklinio ugdymo grupė steigiama naujai (1,5 etato). Iš viso švietimo įstaigose didžiausias leistinas pareigybių skaičius padidėtų 17,1 pareigybe, iš jų 10,6 auklėtojo ar priešmokyklinio ugdymo pedagogo, 6,5 auklėtojo padėjėjo.

Vidutiniškai skaičiuojant lėšų poreikį darbo užmokesčiui ir socialinio draudimo įmokoms 1 auklėtojo (priešmokyklinio ugdymo pedagogo) etatui, sąlyginai šis etatas prilyginamas vyresniajam auklėtojui (vyresniajam priešmokyklinio ugdymo pedagogui), kurio pedagoginio darbo stažas yra didesnis kaip 15 metų. Tokio darbuotojo 1 mėnesio tarifinio atlygio koeficientas yra 17,98,todėl jo 1 mėnesio darbo užmokesčiui ir socialinio draudimo įmokoms vidutiniškai reikėtų 836 eurų, iš jų 638 eurų darbo užmokesčiui**,** 10,6 auklėtojui (priešmokyklinio ugdymo pedagogui) – 8862 euro, iš jų

6763 eurų darbo užmokesčiui.

Auklėtojo padėjėjams yra nustatytas minimalus darbo užmokestis, todėl vienam darbuotojui per mėnesį reikėtų 498 eurų, iš jų 380 eurų darbo užmokesčiui, 6,5 auklėtojų padėjėjams – 3237 eurų, iš jų 2470 eurų darbo užmokesčiui.

**6. Lėšų poreikis sprendimo įgyvendinimui.**

*2016 metais 4 mėnesiams* papildomai reikėtų skirti visų pareigybių (17,1) išlaikymui vidutiniškai 48396 eurų, iš jų darbo užmokesčiui 9233 eurus (27127 eurai iš savivaldybės biudžeto ir 21269 eurai iš specialiosios tikslinės dotacijos, t. y. mokinio krepšelio)**.**

*Metinis mokos fondas* vidutiniškai sudarytų 145188 eurus,iš jų27699 eurai darbo užmokestį (81381 euras iš savivaldybės biudžeto ir 63807 eurai iš specialiosios tikslinės dotacijos, t.y. mokinio krepšelio).

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: padidinus pareigybių skaičių, galės pradėti veikti 7 naujos ikimokyklinio bei priešmokyklinio ugdymo grupės, todėl daugiau vaikų galės būti ugdoma švietimo įstaigose; bus sukurta naujų darbo vietų. Neigiama pasekmė: reikės papildomų lėšų iš savivaldybės biudžeto.

PRIDEDAMA:

1. Teisės akto, nurodyto sprendimo projekto įžangoje, išrašas, 1 lapas.
2. Klaipėdos miesto savivaldybės tarybos 2015 m. spalio 29 d. sprendimo Nr. T2-272 „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“ lyginamasis variantas, 4 lapai.
3. Klaipėdos miesto savivaldybės tarybos 2016 m. vasario 25 d. sprendimo Nr. T2-50 „Dėl Klaipėdos miesto savivaldybės tarybos 2015 m. spalio 29 d sprendimo Nr. T2-272 „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“ pakeitimo“ kopija, 1 lapas.

Švietimo skyriaus vedėja Laima Prižgintienė